DTAC เด้ง 5% รับคำสั่งศาลฯคุ้มครองลูกค้าคลื่น 850 MHz ถึง 15 ธ.ค.61
DTAC เด้ง 5% รับคำสั่งศาลคุ้มครองลูกค้าคลื่น 850 MHz ถึง 15 ธ.ค.61 โดยล่าสุด ณ เวลา 14.56 น. อยู่ที่ระดับ 45.00 บาท ปรับตัวขึ้น 2.25 บาท หรือ 5.26% สูงสุดที่ระดับ 45.75 บาท ต่ำสุดที่ระดับ 41.75 บาท ด้วยมูลค่าซื้อขาย 859.11 ล้านบาท
14 ก.ย. 2561

ผู้สื่อข่าวรายงานว่า ราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ล่าสุด ณ เวลา 14.56 น. อยู่ที่ระดับ 45.00 บาท ปรับตัวขึ้น 2.25 บาท หรือ 5.26% สูงสุดที่ระดับ 45.75 บาท ต่ำสุดที่ระดับ 41.75 บาท ด้วยมูลค่าซื้อขาย 859.11 ล้านบาท

ทั้งนี้ ราคาหุ้น DTAC ปรับตัวขึ้นแรงทันทีในการซื้อขายช่วงบ่าย ภายหลังศาลปกครองมีคำสั่งทุเลาการบังคับตามมติของผู้ถูกฟ้องคดีในการประชุมครึ้งที่ 13/2561 เมื่อวันที่ 18 กรกฎาคม 2561 ที่กำหนดเงื่อนไขว่า หากผู้ฟ้องคดีไม่เข้าร่วมการประมูลคลื่นความถี่ 1800 MHz และ 900 MHz ก็จะไม่ได้รับสิทธิเข้าสู่มาตรการคุ้มครองผู้ใช้บริการตามประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่องมาตรการคุ้มครองผู้ใช้บริการเป็นครั้งคราวในกรณีสิ้นสุดการอนุญาตสัมปทาน หรือสัญญากาให้บริการโทรศัพท์เคลื่อนที่ พ.ศ. 2561 โดยให้ผู้ฟ้องคดีได้รับสิทธิเข้าสู่มาตรการคุ้มครองผู้ใช้บริการประกาศดังกล่าว จึงให้ทุเลาการบังคับตามมติดังกล่าวจนถึงวันที่ 15 ธ.ค. 2561 เว้นแต่ศาลจะมีคำสั่งเป็นอื่น
โดยล่าสุด กสทช. น้อมรับคำสั่งและปฏิบัติตามศาลพร้อมระบุว่าประชาชนผู้ใช้บริการโทรศัพท์มือถือดีแทคบนคลื่น 850 MHz สามารถใช้งานได้ถึงวันที่ 15 ธ.ค. 2561